ທ່ານ ຮອງເຈົ້າແຂວງໆ ສາລະວັນ ຕ້ອນຮັບທ່ານ ຮອງ ປະທານກຳມາທິການເສດຖະກິດການເງິນຂອງສະພາແຫ່ງຊາດ
ເວລາ 8: 30 ໂມງຂອງ ວັນທີ 20 ເມສາ 2015 ຢູ່ທີ່ຫ້ອງຮັບຮອງ 207 ຂອງຫ້ອງວ່າການປົກຄອງແຂວງ ສາລະວັນ, ທ່ານ ສີສຸວັນ ວົງຈອມສີ, ກຳມະການປະຈຳພັກແຂວງ, ຮອງເຈົ້າແຂວງໆ ສາລະວັນ, ຜູ້ຊີ້ນຳວຽກງານວັດທະນະທຳ – ສັງຄົມ ໃຫ້ກຽດຕ້ອນຮັບການມາພົບປະ ແລະ ເຮັດວຽກຂອງ ທ່ານ ບຸນປອນ ສີສຸລາດ, ຮອງປະທານກຳມາທິການເສດຖະກິດການເງິນ ສະພາແຫ່ງຊາດ ພ້ອມດ້ວຍຄະນະຢ່າງອົບອຸ່ນ ເຊິ່ງ ມີຜູ້ເຂົ້າຮ່ວມ ຈຳນວນ 07 ທ່ານ. ການພົບປະລະຫວ່າງຄະນະນຳແຂວງສາລະວັນ ແລະ ຄະນະ ຂອງ ທ່ານ ບຸນປອນ ສີສຸລາດ ໃນຄັ້ງນີ້ ແມ່ນໄດ້ຮ່ວມກັນປຶກສາຫາລື ແລະ ແລກປ່ຽນຄຳຄິດຄຳເຫັນວຽກງານຈຳນວນໜຶ່ງ ເປັນຕົ້ນ ບັນຫາເສດຖະກິດທາງດ້ານການເງິນຂອງແຂວງ, ພື້ນຖານໂຄງລ່າງ, ການສ້າງນິຕິກຳແຫ່ງກົດໝາຍ, ບັນຫາເງິນເດືອນຂອງພະນັກງານ – ລັດຖະກອນ, ການຜະລິດເປັນສິນຄ້າຂອງປະຊາຊົນ, ດ້ານການລົງທຶນ ແລະ ອື່ນໆ. ເຊິ່ງ ທ່ານຮອງປະທານກຳມາທິການເສດຖະກິດການເງິນ ສະພາແຫ່ງຊາດ ຈະໄດ້ນຳເອົາເນື້ອໃນຈິດໃຈຂອງການພົບປະຄັ້ງນີ້ ນຳສະເໜີຕໍ່ສະພາແຫ່ງຊາດ ເພື່ອຫາວິທີແກ້ໄຂ ແລະ ຈັດຕັ້ງປະຕິບັດໃຫ້ມີປະສິດທິຜົນດີກວ່າເກົ່າ.
ຕອນທ້າຍ ທ່ານ ສີສຸວັນ ວົງຈອມສີ ຕາງໜ້າຄະນະນຳຂອງແຂວງສາລະວັນ ກໍໄດ້ ສະແດງຄວາມຂອບອົກຂອບໃຈຕໍ່ກັບການມາພົບປະ ແລະ ເຮັດວຽກຂອງ ທ່ານ ບຸນປອນ ສີສຸລາດ ພ້ອມດ້ວຍຄະນະໃນຄັ້ງນີ້, ເຊິ່ງຍາມໃດພັກ – ລັດຖະບານ ກໍຄືສະພາແຫ່ງຊາດ ແມ່ນມີຄວາມເປັນຫ່ວງເປັນໄຍ, ຊ່ວຍເຫຼືອ, ຊຸກຍູ້, ຕິດຕາມການຈັດຕັ້ງປະຕິບັດໜ້າທີ່ການເມືອງຂອງອົງຄະນະພັກແຂວງສາລະວັນຕະຫຼອດມາ.
ມາຮອດເວລາ 9: 00 ໂມງ ຂອງວັນດຽວກັນການພົບປະກໍໄດ້ສິ້ນສຸດລົງ.